SKRIFTLIG FORESPØRGSEL E-3085/00

af Brigitte Langenhagen (PPE-DE) til Kommissionen

(2. oktober 2000)

Om: Betalingsmåder i forbindelse med uddannelsesprojektet Comenius

I den senere tid forekommer der stadig flere forespørgsler, hvori der klages over langsomme eller manglende udbetalinger af lovede penge inden for rammerne af Comenius-programmet. Derved er projekterne truede, planlagte rejser er nødt til at blive annulleret på grund af manglende finansiering og dette for det meste under forudgående uundgåelige og ikke ubetydelige anstrengelser og omkostninger. Dette bevirker en betydelig frustration over for europæiske programmer og institutioner. Borgerne har tillid til Kommissionens løfte og venter forgæves på de lovede penge.

Jeg anmoder derfor Kommissionen om at besvare følgende spørgsmål:

1. Hvad er årsagen til den forsinkede udbetaling af tilsikrede penge?

2. Er Kommissionen klar over, hvilke følger det har, når tilsikrede og af Kommissionen godkendte projekter er nødt til at blive udsat på ubestemt tid eller helt opgives, fordi de ikke kan eksistere uden finansiel støtte fra programmet?

3. Hvad agter Kommissionen at gøre for at sikre den rettidige finansiering af sådanne projekter?

Svar afgivet på Kommissionens vegne af Viviane Reding

(20. november 2000)

Forsinkelserne i udbetalingen af forskud i forbindelse med decentraliserede aktioner under Socrates-programmet er usædvanlige og skyldes hovedsageligt, at år 2000 er det første år for gennemførelsen af det nye program. Afgørelsen om iværksættelse af anden fase af Socrates blev først vedtaget i første halvdel af år 2000.

Med det nye program indførte man nye elementer i programmets forvaltning. Der var også forsinkelser med hensyn til udpegelsen af de nationale kontorer i visse medlemsstater samt med hensyn til færdiggørelsen af kontorernes arbejdsprogrammer og deres driftsbudgetter. Hvad angår Kommissionen, har det taget mere tid end oprindeligt forudset at udvikle en ny standardiseret aftale om driften mellem Kommissionen og de nationale kontorer, som giver en tættere overvågning af regnskabsreglerne i forbindelse med de nationale kontorers øgede ansvar for forvaltningen af decentrale bevillinger. På trods af disse vanskeligheder har Kommissionen truffet alle foranstaltninger med henblik på at foretage udbetalingerne i forbindelse med decentraliserede aktioner så hurtigt som muligt.

Med hensyn til forholdene i Tyskland, har Kommissionen allerede givet meddelelse om betalingsordren vedrørende overførslen af midler inden for rammerne af aftalen om de operationelle procedurer med Pädagogischer Austauschdienst (PAD), som dækker en del af de nationale kontorers løbende omkostninger. Hvad angår midlerne til de decentraliserede aktioner blandt andet inden for rammerne af Comenius, sendte man allerede den 14. september PAD den relevante kontrakt. PAD krævede dog en opdeling af kontrakten for ikke at få ansvaret for at udbetale en del af pengene til det andet tyske nationale kontor, som er ansvarlig for Comenius-aktionen, Carl-Duisberg-Gesellschaft (CDG).

Denne fremgangsmåde, som Kommissionen på det kraftigste frarådede, har medført en yderligere forsinkelse af udbetalingen af midlerne for PAD samt især CDG. Den nye kontrakt sendes i løbet af de kommende dage til PAD. Hvis den underskrevne kontrakt returneres øjeblikkeligt, kan PAD regne med, at de decentraliserede midler overføres senest i slutningen af november/begyndelsen af december. Det er så PAD's opgave at overføre fællesskabsmidlerne til skolerne umiddelbart herefter. For CDG medfører opdelingen af kontrakten dog en større forsinkelse, da finanskontrollens instanser inden for Kommissionen først skal behandle en helt ny kontrakt. Kommissionen vil på trods af det gøre alt for også for CDG at begrænse forsinkelserne mest muligt.

Da disse vanskeligheder kun opstår i det år, hvor man går over til anden fase af Socrates-programmet, forventer man ikke lignende forsinkelser i fremtiden.